《怀姑蔑柴生起用时生将谒余燕中》
明代·胡应麟

秦嘉滞府胥，常建窘邑尉。良哉达人言，高才鲜贵位。

矫矫姑蔑墟，柴生出其类。青云走牛马，白日侣蚊蚋。

案牍劳形神，刀笔记功罪。八议权亲疏，五刑覈情伪。

宁怀张杜刻，敢冀萧曹会。论交企兰荃，投诚密萧艾。

丽句蒐梁陈，遐思闯晋魏。白雪流轻扬，丹霞献明媚。

沾沾太玄草，捧诵若金匮。嗟余素寡合，念汝欲捐佩。

南山歌未阕，北陆盟忍背。胜流实嵚崎，名士本憔悴。

浮踪自昔然，大业岂终累。不见渔阳挝，正平兴弥锐。

至今鹦鹉篇，永拔词赋萃。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。